CELEX: 32015R0517
Language: fi
Date: 2015-03-26 00:00:00
Title: Komission täytäntöönpanoasetus (EU) 2015/517, annettu 26 päivänä maaliskuuta 2015 , maito- ja maitotuotealan maksun vahvistamisesta annetun neuvoston asetuksen (EY) N:o 1788/2003 soveltamista koskevista yksityiskohtaisista säännöistä annetun asetuksen (EY) N:o 595/2004 muuttamisesta

27.3.2015   
            
            
               FI
            
            
               Euroopan unionin virallinen lehti
            
            
               L 82/73
            
         KOMISSION TÄYTÄNTÖÖNPANOASETUS (EU) 2015/517,
   annettu 26 päivänä maaliskuuta 2015,
   maito- ja maitotuotealan maksun vahvistamisesta annetun neuvoston asetuksen (EY) N:o 1788/2003 soveltamista koskevista yksityiskohtaisista säännöistä annetun asetuksen (EY) N:o 595/2004 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 81 artiklan 1 kohdan ja 83 artiklan 4 kohdan yhdessä sen 4 artiklan kanssa,
   sekä katsoo seuraavaa:
   
               (1)
            
            
               Asetus (EY) N:o 1234/2007 on kumottu ja korvattu Euroopan parlamentin ja neuvoston asetuksella (EU) N:o 1308/2013 (2)1 päivästä tammikuuta 2014. Asetuksen (EU) N:o 1308/2013 230 artiklan 1 kohdan a alakohdassa säädetään kuitenkin, että maidontuotannon rajoittamista koskevan järjestelmän osalta asetuksen (EY) N:o 1234/2007 II osan I osaston III luvun III jaksoa, asetuksen 55 ja 85 artiklaa sekä asetuksen liitteitä IX ja X sovelletaan 31 päivään maaliskuuta 2015.
            
         
               (2)
            
            
               Tilanteessa, jossa maidon hinnat ovat alhaiset ja maitoala on taloudellisissa vaikeuksissa, on aiheellista helpottaa niiden tuottajien taloudellista rasitusta, joiden on maksettava komission asetuksen (EY) N:o 595/2004 (3) 15 artiklan 1 kohdassa tarkoitettu ylijäämämaksu maitokiintiövuodelta 2014/2015. Sen vuoksi on aiheellista antaa jäsenvaltioille mahdollisuus päättää, erilaiset kansalliset olosuhteet huomioon ottaen, että maksettava määrä peritään maksueräjärjestelmän mukaisesti. Maksueräjärjestelmät, joissa ei peritä korkoa, katsottaisiin kuitenkin perussopimuksen 107 artiklan 1 kohdassa tarkoitetuksi valtiontueksi, paitsi jos siirretyt maksuerät täyttävät komission asetuksessa (EU) N:o 1408/2013 (4) säädetyt edellytykset.
            
         
               (3)
            
            
               Jos sovelletaan maksueräjärjestelmiä, tarkastuksia ja ilmoituksia koskevia määräaikoja olisi mukautettava vastaavasti, jotta voidaan varmistaa, että lopputarkastukset ja lopulliset ilmoitukset kattavat kaikki siirretyt maksut. Jäsenvaltioita olisi pyydettävä toimittamaan tiedot maksueräjärjestelmää hyödyntävien edunsaajien lukumäärästä ja näiltä perimättä olevista määristä kunakin maksueräjärjestelmän vuonna. Kyseisten tietojen olisi oltava viimeistään 30 päivänä marraskuuta 2015 saatavilla asetuksen (EY) N:o 595/2004 liitteen II a mukaisen selvityksen 2 osassa olevan taulukon sarakkeessa d. Nämä tiedot olisi merkittävä viimeistään 30 päivänä marraskuuta 2016 ja 30 päivänä marraskuuta 2017 kyseisen taulukon sarakkeeseen i huomautuksella ”maksueräjärjestelmä”.
            
         
               (4)
            
            
               Sen vuoksi asetusta (EY) N:o 595/2004 olisi muutettava.
            
         
               (5)
            
            
               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EY) N:o 595/2004 seuraavasti:
   
               1)
            
            
               Korvataan 15 artiklan 1 kohta seuraavasti:
               ”1.   Ennen kunkin vuoden 1 päivää lokakuuta maksuvelvollisten ostajien tai, kun on kyse suoramyynnistä, maksuvelvollisten tuottajien on suoritettava maksu toimivaltaiselle viranomaiselle jäsenvaltion vahvistamia sääntöjä noudattaen ostajien vastatessa toimituksia koskevan ylijäämämaksun perimisestä tuottajilta asetuksen (EY) N:o 1234/2007 79 artiklan nojalla kyseisen asetuksen 81 artiklan 1 kohdan mukaisesti.
               Jäsenvaltiot voivat päättää, että 1 päivänä huhtikuuta 2014 alkavaa kahdentoista kuukauden jaksoa koskeva maksu suoritetaan kolmessa vuotuisessa erässä ilman korkoja, sanotun kuitenkaan rajoittamatta Euroopan unionin toiminnasta tehdyn sopimuksen 107–109 artiklan soveltamista.
               Ensimmäinen vuotuinen maksu, jonka määrä on vähintään yksi kolmasosa maksettavasta kokonaismäärästä, on suoritettava viimeistään 30 päivänä syyskuuta 2015. Viimeistään 30 päivänä syyskuuta 2016 on oltava maksettuna vähintään kaksi kolmasosaa kokonaismäärästä. Kokonaismäärä on oltava suoritettuna viimeistään 30 päivänä syyskuuta 2017.
               Jäsenvaltioiden on varmistettava, että tuottajat ovat tällaisen maksueräjärjestelmän edunsaajia.”
            
         
               2)
            
            
               Lisätään 19 artiklan 3 kohdan toisen alakohdan jälkeen alakohta seuraavasti:
               ”Poiketen siitä, mitä toisessa alakohdassa säädetään, jäsenvaltioiden, jotka soveltavat 15 artiklan 1 kohdassa säädettyä maksueräjärjestelmää, on laadittava tarkastuskertomus viimeistään 42 kuukauden kuluttua asianomaisen kahdentoista kuukauden jakson päättymisestä.”
            
         
               3)
            
            
               Lisätään 27 artiklaan 7 kohta seuraavasti:
               ”7.   Jäsenvaltioiden, jotka soveltavat 15 artiklan 1 kohdassa säädettyä maksueräjärjestelmää, on ilmoitettava komissiolle viimeistään 30 päivänä marraskuuta 2016 ja 30 päivänä marraskuuta 2017 järjestelmän edunsaajien lukumäärä ja määrät, jotka niiltä on vielä perimättä takaisin kunkin vuotuisen maksun osalta, merkitsemällä ne liitteen II a mukaisen selvityksen 2 osassa olevan taulukon sarakkeeseen i ja lisäten huomautukseksi ’maksueräjärjestelmä’.”
            
         2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä maaliskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 299, 16.11.2007, s. 1.
   
      (2)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
   
      (3)  Komission asetus (EY) N:o 595/2004, annettu 30 päivänä maaliskuuta 2004, maito- ja maitotuotealan maksun vahvistamisesta annetun neuvoston asetuksen (EY) N:o 1788/2003 soveltamista koskevista yksityiskohtaisista säännöistä (EUVL L 94, 31.3.2004, s. 22).
   
      (4)  Komission asetus (EU) N:o 1408/2013, annettu 18 päivänä joulukuuta 2013, Euroopan unionin toiminnasta tehdyn sopimuksen 107 ja 108 artiklan soveltamisesta vähämerkityksiseen tukeen maatalousalalla (EUVL L 352, 24.12.2013, s. 9).